Papersnake/gushiwen huggingface dataset:
偕周君经甫登爱山台感赋 其一
许传霈（清代）

吴兴佳山水，清远无古今。高台共登眺，城市而山林。

道场一峰秀，相对豁尘襟。诸毗势奔赴，峰灵妙莫寻。

捲帘纳苍霭，白日未西沈。朱阑与翠竹，掩映春色深。

东坡追往迹，梅村续前吟。既怀贤太守，怅触旧时心。
再简林子大
敖陶孙（宋代）

糟丘酒无时，释面云涛翻。前身阮步兵，搜句急追奔。

诗清酒更阮，自扣玻璃盆。缅怀君家翁，满怀蟠虞轩。

职当调九鼎，小却护北门。胸中补衮线，岂但民瘼痊。

胡为坐海山，揖客通寒温。边庭失细大，益我愁思繁。

今君富文采，色正语不喧。念我死尘𡏖，妙语为返魂。

班班古罍洗，一笑三家村。
瑞鹤仙·正迎长佳节
佚名（宋代）

正迎长佳节。宴启华筵，有谁能说。子孙尽环列。见瑞香香袅，寿星明彻。丝丝华发。记瑶池、宴班曾接。笑人间、八十春秋，漫浪风花雪月。奇绝。诗书教子，陶母等伦，曹家风烈。鼎来阴德。孙枝秀，桂枝折。便从今、一轴金花鸾锦，十藏琅函贝叶。是年年、秋月圆时，长生真诀。
醉落魄
晏几道（宋代）

天教命薄。青楼占得声名恶。对酒当歌寻思著。月户星窗，多少旧期约。

相逢细语初心错。两行红泪尊前落。霞觞且共深深酌。恼乱春宵，翠被都闲却。
偶书
石宝（明代）

浮梗已汗漫，托栖仍未宁。身外虽无馀，举目亦充庭。

十口可谁捐，敝笥满六经。纷纶系手泽，不独遗毡青。

疏琴载馀响，瘦鹤驱伶俜。转徙谅非难，肩毂恒未停。

物贵心反役，岂为善存灵。细咏卜居篇，永服陋室铭。
南乡子·人物满东瓯
陈亮（宋代）

人物满东瓯。别我江心识俊游。北尽平芜南似画，中流。谁系龙骧万斛舟。去去几时休。犹自潮上更来头。醉墨淋漓人感旧，离愁。一夜西风似夏不。
和陶游斜川正月五日，与儿子过出游作
苏轼（宋代）

谪居澹无事，何异老且休。
虽过靖节年，未失斜川游。
春江渌未波，人卧船自流。
我本无所适，泛泛随鸣鸥。
中流遇洑洄，舍舟步层丘。
有口可与饮，何必逢我俦。
过子诗似翁，我唱而轧酬。
未知陶彭泽，颇有此乐不。
问点尔何如，不与圣同忧。
问翁何所笑，不为由与求。
十一月二十九日圣母万寿圣节赐金币镂金篆字
于慎行（明代）

长乐凝和婺彩光，侍臣沾贶圣恩长。
璆琳内苑开银瓮，云锦天机隐御香。
鸟迹呈书仙算永，龙文纪瑞宝符黄。
朝来碧落箫《韶》度，内殿亲称万寿觞。
贤者之孝二百四十首 其十六 既醉君子
林同（宋代）

若为锡尔类，不独善其身。既念化家室，还思遗子孙。
臈月二十二夜漏下数刻小饮径醉坐小閤睡傍无侍者仆于户限眉鼻伤焉流血被面记以六言九首 其九
刘克庄（宋代）

未尝学斲伤鼻，不待狂言炙眉。祸福非自求者，横逆当顺受之。
道遇郑思成民部遂与联舟入淮
陈履（明代）

漂泊风尘客，何因散旅愁。江城逢旧侣，淮海伴清游。

交谊驱今古，行踪任去留。浮生那足问，天地一虚舟。
天汉桥
留元崇（宋代）

谁人挽落天河水，飞向寒崖无古今。
寄语山灵好呵护，书儒从此得知音。
清明纪事兼忆亡友邴西津 其七
金朝觐（清代）

风送香魂到夜台，更阑烛尽月明来。那堪孤雁惊嘹唳，不禁悲声为写哀。
晚望
刘学箕（宋代）

晚雨逆溪上，寒云傍山飞。
白鹭去洲渚，潜鱼沂湾矶。
举头行迹少，唯见暮樵归。
禅人并化主写真求赞
释正觉（宋代）

身心山野，面目草灰。
默说一句，明暗全该。
机流电天上之火，动发阳地中之雷。
变化穷通有许事，向道俱从恁麽来。
曲洧怀先通问公因访遗集有感 其一
朱樟（清代）

南冠五老附嘉名，膺服遗山鉴别精。自署江东深有意，伤心何减瘐兰成。
山园草木四绝句 其三 拒霜
陆游（宋代）

满庭黄叶舞西风，天地方收肃杀功。何事独蒙青女力，墙头催放数苞红。
次韵宿密庵
朱熹（宋代）

忽作经宵别，胸奇莫与陈。暮归誇得句，寒苦顿生春。

道义知无斁，文章自有真。它年应共说，此日自由身。
春日皇帝阁 其一
罗公升（宋代）

蓬莱宫阙五云端，太液冰澌不敢寒。须信帝家春事早，勾芒昨夜引春班。
示陆昭中
赵鼎（宋代）

执耒田园正所图，无心重整少时书。功名常若归难必，拙直悬知退有馀。

避谤杜门宾客绝，病痰妨饮酒杯疏。平生刚笑孔文举，老我年来百不如。
训蒙绝句 夜气
朱熹（宋代）

理则无形气是乘，气随夜息理斯存。息时无感犹当验，昼不能清夜亦昏。
和本斋止酒
牟巘五（宋代）

生僧市酒赤如霞，难效当年老阿嘉。
一任花前杀风景，破除旧赐小龙茶。
送长溪高国楹从学朱元晦
陈傅良（宋代）

洛学今无恙，东南属此翁。
从游虽已晚，趣向竟谁同。
一第收良易，遗经语未终。
归期定何日，我欲叩新功。
简范信中钤辖三首 其三
吕本中（宋代）

他日曹南十日雪，访君寻酒不能回。梅花此日怀安路，更有清诗入座来。
陪司马才仲节推诸君游天竺
释道潜（宋代）

西郊久不雨，草木无馀青。薄云弄秋晖，山色时晦冥。

超然五词客，文采披华星。联翩过吾庐，车盖纷满庭。

相携访灵鹫，细路通岩扃。攀翻幽桂丛，衣襟袭芳馨。

绝境异人世，吾诗岂能名。诸豪追邺下，妙语逾琼英。

愿言一挥写，乐事良难并。高空堕海日，归骖尚能停。
泛南池
张四科（清代）

蒹葭秋水棹忘归，回首春风酒伴违。若是机心犹未尽，白鸥应亦背人飞。
渔父曲
李新（宋代）

黄蓑老翁守钓车，卖鱼得钱还酒家。
醉中乘潮过别浦，睡起不知船在沙。
篱根半落春江水，稚子蓬头采洲芷。
莼丝芹甲满筠笼，日暮豀桥得红米。
秋山远，秋木黄，斜汀曲屿苕花香。
归云带暝卷寒色，晚吹吹回双雁行。
鲈肥酒熟莼丝美，独钓孤舟老烟水。
故人停浆问生涯，湘水光摇碧千里。
改葬西山延仲主簿特赐庆什次韵
许景衡（宋代）

改卜西山痛更深，新莹松柏未成林。三牲不待平时养，再命何胜永慕心。

泉壤多应增喜气，陇云还为结愁阴。褒称重辱新诗句，拜德浑如旱岁霖。
闻大帅勇决直趋北界喜而作此
张纲（宋代）

牙旗动处拥貔貅，直渡黄河塞草秋。百万强兵阵前死，肯教卫霍独封侯。
次韵穆父见戏
孔文仲（宋代）

当年同望赭袍光，万事争先落彩鋩。
一别已经陵谷变，再来方彩路岐长。
黄金久压腰间重，白笔才容柱下藏。
唯愿山林息枹鼓，免教鸱隼哧鸳凰。
禅定寺经院
鲍溶（唐代）

莲华不朽寺，雕刻满山根。石汗知天雨，金泥落圣言。

思量施金客，千古独消魂。
菩萨蛮（湖心寺席上赋茶词）

舒亶（宋代）

金船满引人微醉。红绡笼烛催归骑。香泛雪盈杯。云龙疑梦回。

不辞风满腋。旧是仙家客。坐得夜无眠。南窗衾枕寒。
武陵春·山鸟唤人归意重
姬翼（元代）

山鸟唤人归意重，佳处有林泉。茅屋经营三两椽。据分不拈钱。万壑风鸣千嶂月，小有洞中天。石上松间坐与眠。何处觅神仙。
陈能之少卿挽章二首
吕祖谦（宋代）

二父官曹接，诸郎砚席通。
流年何鼎鼎，见日每匆匆。
马走谁怜我，麟书近得公。
又成交臂失，楚些铎声中。
岁暮见怀 其一
苏过（宋代）

所愿非富贵，甘苦同友于。长衾与大枕，共寝从悬弧。

尔来万里别，南北如囚拘。一夫苟不获，仁圣惟予辜。

而我三兄弟，飘泊海与湖。
挽南涧先生三首
赵蕃（宋代）

曾吕兼晁郑，吾州夙所尊。
流风嗟日远，耆旧赖公存。
见必询诗卷，闻仍置酒樽。
从今入州府，寂寞向谁门。
示禅者
释德洪（宋代）

能回箭锋射自己，方肯竿头进步行。道得未生前一句，始信虚空解讲经。
送萧凌汉都阃谢病归蜀
杨慎（明代）

三辅名畿百战场，青冥鈇钺白毫霜。谢安尽有平坚策，杜甫曾无救琯章。

闻道军威馀细柳，试寻遗爱有甘棠。锦江未许垂纶久，计日仙舟望帝乡。
和吕与叔观藉田三绝
张舜民（宋代）

城中车马已喧喧，竹下高人尚晏眠。
倚道公门少还往，可能时到野塘前。
家人辈开螯侑杯即事
张昱（元代）

东床敧枕未成眠，玉手开螯自可怜。得似瓮头狂吏部，江头风味落樽前。
哭孟丙 其五
王十朋（宋代）

偶作吾儿真梦寐，暂来人世误娄罗。虽然修短由天命，致汝无辜我罪多。
秋风三首
张耒（宋代）

昏鸦归栖暮天迥，新月娟娟水中影。
秋声索索起桑麻，古道人归烟火静。
公庭吏稀霜树老，药槛雨多幽菊盛。
山家生事饱谙知，野果村醪遣朝暝。
题墨梅为省掾郭尚文赋
刘崧（元代）

曾向花前倒酒卮，茆堂雪月澹相宜。一从省掖看图画，长忆故园花发时。
望洋台
成克大（清代）

峻岭有高台，突兀南溟岸。长风万里来，天际帆影乱。

极目荒徼外，一气疑未判。蛟室邈难即，蜃楼聚复散。

天吴时出没，骊龙珠光灿。四海无扬波，重译来浩翰。

百货走如鹜，有无相易换。澳贾罔市利，此地立龙断。

攘夺衅窦开，掩袭肆狡悍。横山起军垒，张威护里闬。

外御异己者，会使诸彝惮。我来一登临，狙獝信难捍。

嗟彼番鬼谋，贸迁操胜算。但恐姿骄纵，与世成冰炭。

滥觞不在多，积微固有渐。勿令登台人，徒作望洋叹。
为如海上人题顾定之竹
王彝（明代）

老僧出定心逾寂，坐觉谷中繁露滴。万响千声自去来，一时月照袈裟白。

蜿蜒何物向窗飞，分明鼓鬣复扬鬐。人间只识仙翁杖，不识降龙出钵时。
送汪时法归金华
吕祖俭（宋代）

问途快阁得宽恩，舟转风移日未昏。
山月相忘期度岁，别怀祗觉暗销魂。
出东城并江而归
陆游（宋代）

上车容假寐，出郭当闲游。
远笛临风起，高帆到岸收。
人归花市路，客醉酒家楼。
径就东窗卧，孤灯欲话愁。
团扇
钱蘅生（清代）

小窗避暑拂轻罗，静倚阑干凉意多。好似团圞天上月，握中何处著嫦娥。
【双调】新水令_听楼头画鼓
蒲察善长（元代）

听楼头画鼓打三更，绣帏中枕余衾剩。明朗朗窗前月，昏惨惨塌前灯。我这里独倚定帏屏，檐间铁好难听！
【驻马听】聒煞我也当当丁丁，恰便似再出世陈抟睡不成。度一宵如同百岁，捱一朝胜似三春。金炉香烬酒初醒，孤眠那怕心肠硬。闲愁可惯经？惟有相思最是难熬的症。
【乔牌儿】一回家睡不着独自个寝，非干是咱薄幸。没来由簪折瓶沉井，将鸳鸯两下里分。
【雁儿落】常想花前携手行，月下肩相并。罗被翻浪红，玉腕相交定。
【得胜令】担不得翠弯眉黛远山青，红馥馥桃脸褪朱唇。细袅袅杨柳腰肢瘦，齐臻臻青丝髻绾云。天生下精神，更那堪十指纤纤嫩。描不就丹青，比天仙少个净瓶。
【川拨棹】不由我泪盈盈，听长空孤雁声。我与你暂出门庭，听我丁宁。自别情人，雁儿，我其实捱不过衾寒枕冷，相思病积渐成。
【七弟兄】雁儿，你却是怎生？暂停，听我诉离情。一封书与你牢拴定，快疾忙飞过蓼花汀，听人家寝睡长门静。
【梅花酒】雁儿呀呀的叫几声，惊起那人听，说着咱名姓，他自有人相迎。从别后不见影，闪得人亡了魂灵。罗帷中愁怎禁，则为他挂心情。朝忘餐泪如倾，曲慵唱酒慵斟。
【收江南】雁儿，可怜见今宵独自个冷清清，你与我疾回疾转莫留停，山遥水远煞劳神。雁儿，天道儿未明，且休要等闲寻伴宿沙汀。
【尾】你是必休倦云淡风力紧，我这里想谁医治相思病。传示我可意情人，休辜负海誓山盟。唱道性命也似看承，心脾般钦敬。唯办你鹏程，我这里独守银釭慢慢的等。
贤者之孝二百四十首·泰伯
林同（宋代）

为怜季有子，逆探父传贤。
断发文身事，诬哉司马迁。
千秋岁 其四 寿戴绅黄司李
王士禄（清代）

文澜笔阵。早岁惊神骏。花萼继，飞腾迅。传经推戴德，佐郡同何逊。

风景地，二分明月窥人俊。

览揆当青鬓。底语为君进。却月迩，凌风近。玉壶冰色洁，宝瑟朱丝润。

还自有，君家柑酒鹏声韵。
送陈治中勿斋二首 其二
何梦桂（宋代）

箳篂三载诵贤侯，折柳邮亭菊又秋。无翼解随云北去，有心长注海东流。

千崖雨意留行旆，七里滩头送去舟。早为苍生题福笔，尚回麾节顾沧洲。
淳祐祭海神十六首
佚名（隋代）

儵忽会同，裴回安留。
牲肥酒香，晨事聿修。
惟德之凉，曷奄九州。
帝命是祗，多福自求。
石碏谏宠州吁
左丘明（先秦）

卫庄公娶于齐东宫得臣之妹，曰庄姜。美而无子，卫人所为赋《硕人》也。又娶于陈，曰厉妫。生孝伯，蚤死。其娣戴妫生桓公，庄姜以为己子。

公子州吁，嬖人之子也。有宠而好兵，公弗禁，庄姜恶之。

石碏谏曰：“臣闻爱子，教之以义方，弗纳于邪。骄奢淫佚，所自邪也。四者之来，宠禄过也。将立州吁，乃定之矣；若犹未也，阶之为祸。夫宠而不骄，骄而能降，降而不憾，憾而能眕者，鲜矣。且夫贱妨贵，少陵长，远间亲，新间旧，小加大，淫破义，所谓六逆也。君义，臣行，父慈，子孝，兄爱，弟敬，所谓六顺也。去顺效逆，所以速祸也。君人者，将祸是务去，而速之，无乃不可乎？”弗听。

其子厚与州吁游，禁之，不可。桓公立，乃老。
次韵萧子植承务四首 其二
释德洪（宋代）

万钟我欲解带食，双璧从来赐立谈。君视新丰独杯客，不因州县著来簪。
姜林居别业
柴元彪（宋代）

结庐尘外境，流水绕平田。
三迳故人菊，一池君子莲。
塔悬当户月，钟翳隔溪烟。
自得平生趣，渔竿老渭川。
晨入省中偶书
陆游（宋代）

清风拂画帘，初日照素壁。
花枝蝶小憩，草叶露时滴。
房栊阒无人，沟水声激激。
摩挲语枯筇，伴我住幽寂。
偈颂六十首
释昙华（宋代）

德章老瞎秃，从来没滋味。
拈得口，失却鼻。
三更二点唱巴歌，无端惊起梵王睡。
鹅梨
许及之（宋代）

大谷固绝品，鹅梨亦遗味。名园见似人，神皋花溅泪。
冯当可游龙鹤山有诗赠安道人用韵二首
郭印（宋代）

一到仙山眼自明，前身彷佛记曾经。
真人眇忽在何许，更随藜杖缘青冥。
月明复翳
曾丰（宋代）

大镜为谁圆，非昭莫破昏。
澡身翻渤澥，耀德掠崑崙。
有狗疑相食，何虫欲见吞。
光明法眼藏，点涴不成痕。
遗酒
邹浩（宋代）

载酒来过亦可怜，持杯先已口流涎。香浮八桂风光胜，波动兼流月影圆。

共醉有时依竹卧，独醒无复愧渔船。此中天地尤安稳，莫向尘埃盛处传。
赠薛子熙兼柬杜青州
欧大任（明代）

君不见陶公不能谒督邮，君不见李白愿识韩荆州。

嗟君结交二千石，古之杜毋今君侯。君侯佩印牧青社，桑枣万家春满野。

羔币缤纷聘士人，中和宣布劳讴者。闻君下榻郡斋时，多暇登楼日赋诗。

不署议曹参府事，但随上计朝京师。燕山嵯峨雪三尺，燕市酒徒共朝夕。

君侯召对将有期，门下窃讥客无益。君不见王生嗜酒一何能，渤海片言汉帝称。

卿寺今须贤太守，知君不愧水衡丞。
闻马市讲和诸边晏然识喜 其四
黎民表（明代）

几年宵旰在关门，今日垂衣拱至尊。检玉不须升岱岳，泥金应合答玄元。
后铜雀瓦砚歌
洪繻（清代）

百金购一石，千金购一瓦。不知何代物，云在魏王宫阙下。

当时歌舞充邺中，碧瓦朱甍铜雀铜。艳传百世成宝玩，至今不数高欢宫。

或云晚出香姜井，六朝陶可三国等。北齐避暑离宫物，古香古色龙山冷。

玲珑光衬宣德瓷，斑驳黝甚汾阴鼎。漳河之底不可搜，冰台阁畔人争领。

两雄一例盗帝王，曹家风雅飞鸳鸯。求魏得齐亦安用，未似书家王与羊。

今日甘泉传汉瓦，长生篆字兼未央。惜哉后人不磨琢，定州高庙无同光。

分香卖履人安往，穗帷谁望西陵上。千载砚工采璞来，当年七十留伪冢。

摩挲古物说奸雄，横槊赋诗亦可风。杭州网得江心砚，终胜真藏许敬宗。
风入松 白仁甫集中木兰花慢结句云，二十四
邵亨贞（元代）

先生每叹赏之。一日作清平乐，赠一道人，末云，未试囊中餐玉，赠朝且入蓝田，自以为得意，时举以似人。仍索予试作一解，时陆彦文夏士贤诸子，正有出郭行春之约，乃缀此复命，且订其盟，先生对客，击节不已当年曾过宋东邻。汗漫蹋芳尘。如今记得欢游处，画桥横、绿水粼粼。借问酒家何处，牧童遥指花村。近来乐事底因循。春又过三分。百年能几开怀抱，绕天涯、芳草销魂。但愿有钱留客，也胜骑马入门。
田舍小憩
叶绍翁（宋代）

犬驯迎且吠，儿小笑还啼。
樱熟施鱼网，桑空卧竹梯。
枯枝禽啄折，野草鹿眠低。
屋后登山路，牛栏更向西。
三姝媚·樱桃
王沂孙（宋代）

红缨悬翠葆。渐金铃枝深，瑶阶花少。万颗燕支，赠旧情、争奈武珠人老。扇底清歌，还记得、樊姬娇小。几度相思，红豆都销，碧丝空袅。
芳意荼縻开早。正夜色瑛盘，素蟾低照。荐笋同时，叹故园春事，已无多了。赠满筠笼，偏暗触、天涯怀抱。谩想青衣初见，花阴梦好。
出顺天门归阳翟二首 其二
吕本中（宋代）

渊明在柴桑，意亦惮远役。岂无好事人，助子了耕植。

还家赋归来，破自悔平昔。向时经由地，风雨晦行迹。

欣然倚南窗，谓此可容膝。孰知刘檀辈，生有五鼎食。

流风未遽远，此士真有力。伤哉谢太傅，辛苦至折屐。
送夏侯正言奉使江南
王禹偁（宋代）

百舌关关麦垅青，远山迎马翠如屏。
禁中已诵相如赋，江外犹看使者星。
衣拂茶烟寻水寺，枕欹梅雨泊沙汀。
归期莫过中秋节，侍宴甘泉月满庭。
与李专美
韩昭裔（唐代）

昭裔登庸汝未登，凤池鸡树冷如冰。

何如且作宣徽使，免被人呼粥饭僧。
恭奉皇太后回銮车驾发盛京得诗四首 其一
弘历（清代）

金乌占在尾，玉律变初寒。别绪留兴庆，归舆奉大安。

卿云常五色，王气镇三韩。更值登场候，崇墉夹道看。
天道不可跻
陈襄（宋代）

天道不可跻，以其高且危。
地道不可寻，以其幽且深。
土圭测日影，可以分照临。
桐鱼击石鼓，可以求声音。
嗟夫世之人，不知方寸心。
听朱生说水浒传
袁宏道（明代）

少年工谐谑，颇溺滑稽传。
后来读水浒，文字益奇变。
六经非至文，马迁失组练。
一雨快西风，听君酣舌战。
石音歌
张宝森（清代）

长鲸挟怒将波送，黑风飞出观音洞。江上楼船欹欲眠，惟有石音吹不动。

石音何高高？张如鲎背立如鳌。不知插入江心几千仞，世间知者惟神蛟。

上有巍巍之铁塔，下有滚滚之银涛。此音非蒲亦非布，高排石笋坚且牢。

安得挂之游沧海，天风吹落瀛洲坳。吁嗟乎！天公造作遍穹宇，刻划雕毋乃苦。

若非操蛇二子运鬼斤，定是金牛力士挥神斧。
即事呈沧洲师 其二
曹一士（清代）

刍牧艰难罪不辞，烟消日出秣陵时。再生顶踵皆君赐，三黜功名是数奇。

归梦千山惊虎豹，家园八口客耘耔。国恩未报身焉往，鶗鴂鸣残鬓欲丝。
乌鸢叹
刘崧（元代）

乳鸭戏水中，三三五五群相聚。乌鸢从东来，瞥然攫向空中去。

我无劲箭射飞鸢，仰视青天还自怜。
代作白头吟
于慎行（明代）

蔚彼高树林，上有双鸣禽。请君罢欢宴，听妾白头吟。

儿时同里居，追逐亭台下。妾弄青丝绳，郎骑碧竹马。

十六始嫁君，花靥垂两鬟。宛转郎左右，何时不可怜。

妾意尚疑新，郎心忽已旧。不是故情疏，自是新恩厚。

玉台对明镜，红颜未应老。炎天弃团扇，凉风何太早。

君如云中雁，妾如枝上花。雁飞自有处，花落向谁家。

戚戚复戚戚，世事不可必。但恨识君初，两心望如一。

含情欲谁语，揽涕背人流。君心如明月，不照妾心愁。

道逢故家人，寄书予父母。嫁女事贵人，不如田家妇。

田家虽苦辛，白头长相守。
春梦
杨衡（唐代）

空庭日照花如锦，红妆美人当昼寝。

傍人不知梦中事，唯见玉钗时坠枕。
送梁同年赴越西幕名炫
区大相（明代）

漓江西上寻，向下动乡心。借问莲花府，人言桂树林。

地形三楚尽，山色九疑深。幕下由来重，多才独见今。
依韵答泰州王道粹学士见寄
梅尧臣（宋代）

君同黄鹄游海峤，我学白云归帝乡。
已爱健翅自鼓舞。谁怜孤影犹飘扬。
安得相从在霄汉，於今留滞嗟絷缰。
欲随轻风挹君袂，满野春雨生迷茫。
辛卯春日即事 其一
谢重华（明代）

烽火连宵照海东，杜鹃啼断夕阳红。已悲穗石生荆棘，休向舂陵望郁葱。

运去中流徒击楫，愁来孤馆漫书空。只今凝碧池头宴，谁是当年戆乐工。
南乡子
吴某（宋代）

乍卷珠帘新燕入。
岁除前一日
刘克庄（宋代）

暮年心胆怯，临履极兢兢。
已被梅花恼，时为爆竹惊。
宝相花上秘阁侍郎并献恶诗一首
李昉（宋代）

宝相为嘉号，移根自蜀都。
远来还可重，他处更应无。
嫩叶细裁绿，芳英匀抹朱。
风流别花客，知道此花殊。
李郎中挽词二首
范成大（宋代）

剧郡思贤牧，名曹失望郎。
六参能几日，两鬓未全霜。
霅水新阡远，桐川旧隐荒。
绝怜垂白母，泪身独还乡。
次韵章子厚飞英留题
苏轼（宋代）

款段曾陪马少游，而今人在凤麟洲。
黄公酒肆如重过，杳杳白苹天尽头。
偈颂六十七首
释原妙（宋代）

新年头，行新令。
露柱灯笼，急著眼听。
灶头西南角有片方砖，惺惺伶俐，
伶俐惺惺。念兹在兹，
必恭必敬。因甚如此，
徐十三郎行年本命。
画堂春·连朝檐溜几曾乾
章谦亨（宋代）

连朝檐溜几曾乾。韶华一似衰颜。牡丹开尽木香残。忆家山，愁倚危阑。
虞美人·灵山法会何曾散
葛胜仲（宋代）

灵山法会何曾散。此地神光满。丁公潭下百雷霆。疑是银河挽下、一齐倾。高桥飞观连云起。槛外惊湍水。大矶才过小矶来。应有天孙灵驭、月中回。
寄洛下王彝训先辈二首
齐己（唐代）

贾岛存正始，王维留格言。千篇千古在，一咏一惊魂。

离别无他寄，相思共此门。阳春堪永恨，郢路转尘昏。

北极新英主，高科旧少年。风流传贵达，谈笑取荣迁。

洛水秋空底，嵩峰晓翠巅。寻常谁并马，桥上戏成篇。
菩萨蛮（县斋木犀今年殊未开，而盆菊特茂盛，以晦日约客。）
郭应祥（宋代）

未观严桂先观菊。世间底事真迟速。节物苦相催。重阳便到来。

白衣何处觅。沽酒邀佳客。一笑有余欢。官居终日闲。
忆挹翠亭听歌示徐幼文余唐卿
杨基（明代）

清歌一曲动梁尘，只忆当时泪满巾。
何况春归花落尽，眼前漂泊两三人。
追赋暮游
许月卿（宋代）

锡山舟泊似荒村，微服南禅古迹存。
壁上姓名今已远，碑阴人物了能言。
薄游草草寒侵袖，远思悠悠风满轩。
携手出门烟树密，数僧离立语黄昏。
罗湖八首
刘克庄（宋代）

五更海底涌金轮，咫尺蓬莱不远人。
欲和苏诗临绝顶，可怜汉节尚随身。
五言晚汎灵溪之作
王位之（唐代）

溪水晚澄鲜，虚无含万象。窥临时见底，胜异如在掌。

鱼□□起伏，灵□犹影响。心误出人寰，神清资偃仰。

掉舟□□□，聊复惬新赏。香风袭蕙兰，秋日浮清朗。

如何得真趣，更此缨时网。坐啸人事闲，悠然思独往。
令人生日以画十六大阿罗汉为寿仍作三颂以祝长年 其一
韩驹（宋代）

悟得玄机已数年，曾蒙老宿印明禅。定知凡物难为寿，故仗高人结胜缘。
喜雨亭记
苏轼（宋代）

亭以雨以，志喜也。古者有喜，则以以物，示不忘也。周公得禾，以以其书；汉武得鼎，以以其年；叔孙胜敌，以以其子。其喜之大小不齐，其示不忘一也。

予至扶风之明年，始治官舍。为亭于堂之北，而凿池其南，引流种木，以为休息之所。是岁之春，雨麦于岐山之阳，其占为有年。既而弥月不雨，民方以为忧。越三月，乙卯乃雨，甲子又雨，民以为未足。丁卯大雨，三日乃止。官吏相与庆于庭，商贾相与歌于市，农夫相与忭于野，忧者以喜，病者以愈，而吾亭适成。

于是举酒于亭上，以属客而告之，曰：“五日不雨可乎？”曰：“五日不雨则无麦。”“十日不雨可乎？”曰：“十日不雨则无禾。”“无麦无禾，岁且荐饥，狱讼繁兴，而盗贼滋炽。则吾与二三子，虽欲优游以乐于此亭，其可得耶？今天不遗斯民，始旱而赐之以雨。使吾与二三子得相与优游以乐于此亭者，皆雨之赐也。其又可忘耶？”

既以以亭，又从而歌之，曰：“使天而雨珠，寒者不得以为襦；使天而雨玉，饥者不得以为粟。一雨三日，伊谁之力？民曰太守。太守不有，归之天子。天子曰不然，归之造物。造物不自以为功，归之太空。太空冥冥，不可得而以。吾以以吾亭。”
感咏二十首 其十四
李时行（明代）

神龙本阳精，变化不可测。有时潜深渊，弄珠明月窟。

小则如毫潜，须臾入金石。大则驾风云，长空沛霖泽。

势捲江海流，移山走沙砾。丈夫负奇气，灵瑞本龙质。

穷居乃自修，深栖晦其迹。达则大有为，安邦拯民厄。

穷达自随时，隐显谁能识。
送车宜年复入都门
戴亨（清代）

才释经年恨，旋看腊月行。一杯今夕酒，千里故人情。

边塞此何地，诗书岂卫生。知余唯赖子，相送泪纵横。
镇远会刘同年念故乡山水将卜隐居因题以别
杭淮（明代）

三河有灵山，下有泃阳泉。山高嵯峨郁而秀，泉性温燠清且涟。

闻君念此将诛茅，未去已觉心飘然。云霄赤骥整初驾，风飙急隼当秋天。

胡为早作宴游计，无乃爱此山泉偏。忆昔京都与君别，回首十年不相见。

今朝执手蛮山中，觉我衰迟颜发变。浮云生态自朝暮，碧草馀葩满郊甸。

人生出处何必同，钟鼎山林各有愿。别君何地更逢君，把酒临江心曲乱。
病愈九日郊游
查曦（清代）

九日身初健，西郊强一游。远山寒积雪，孤树老禁秋。

何地寻黄菊，他乡易白头。那堪高处望，风色逼人愁。
雨中有述
郑沄（清代）

露下凉生大火流，三旬水宿感淹留。河声送雨过沙市，山翠横烟入柁楼。

楚客怀归终恋阙，美人经别易伤秋。红尘自有栖闲地，谁遣行藏愧白鸥。
除架
范承斌（清代）

园霜一夜满，三径豁空扉。瓜蔓凉云委，藤阴绿叶稀。

寒虫徒唧唧，冻雀强飞飞。秋意原如此，人生念息机。
杂兴三十九首 其三
张镃（宋代）

原子何所得，所得在养心。澹然处穷阎，蓬蒿绝车音。

结驷者谁子，排门愿同襟。乃知能辩者，于道未为深。
次韵王子植见寄
汪炎昶（宋代）

心亲迹难前，视囊勇不逮。
梦往谓知路，佶屈迷晻暖。
俄锵润中作，如瓜养把背。
语抵珠颗圆，落祗胜磊磊。
岂去陶韦遥，一切产华彩。
宁辞咏情性，责有庭帏在。
寸禄足为娱，迟子董晃配。
磨砻蓄精锐，竖忍勿少退。
济时我所懵，有靦类沈海。
孤怀构不平，倾写尚子待。
三山讵云遥，风帆渺云海。
早春有怀燕京
路朝霖（清代）

细雨霏微洒路尘，客怀镇日对松筠。少年哀乐难为别，乱世科松不救贫。

草色绿回江渚暖，溪声喧带石滩春。东风又到千门里，独倚阑干望紫宸。
东篱
王十朋（宋代）

我岂规彭泽，兹篱偶在东。悠然见山处，仍向菊花丛。
忝官二十年尽在内职，及为郡尝积恋，因赋诗焉
张九龄（唐代）

江流去朝宗，昼夜兹不舍。仲尼在川上，子牟存阙下。

圣达有由然，孰是无心者。一郡苟能化，百城岂云寡。

爱礼谁为羊，恋主吾犹马。感初时不载，思奋翼无假。

闲宇常自闭，沉心何用写。揽衣步前庭，登陴临旷野。

白水生迢递，清风寄潇洒。愿言采芳泽，终朝不盈把。
苦雨
毕仲游（宋代）

阴云藏雨来，风吼如海潮。乖龙喜当路，下雨连三霄。

平河忽瀰漫，不见城东桥。蛰者灌其穴，飞者飘其巢。

惟有鱼与鳖，得势饶腥臊。虽闻雷霆震，若有鬼神号。

禾丰不得敛，穗湿依生苗。农家堵户叹，始觉虚勤劳。

乖龙莫之悟，自谓膏泽饶。始知旱魃虐，未得如雨妖。
小重山
程武（宋代）

香减鲛绡添泪痕。彩云长是恨，等间心。玉笙犹记夜深闻。湘水杳，寂寞隔巫云。

翠被冷重熏。做成归梦了销魂。重杨浓处著朱门。依然是，风雨掩黄昏。
送知久禅者
释重顯（宋代）

霜竹凝寒携九节，铜瓶浪锁千溪月。
天上人间不自知，行行谁共分清绝。
时人为王嶷语
佚名（隋代）

实痴实昏。终得保存。
菩萨蛮·题秋边罢猎图
姚燮（清代）

篥声如雨芜烟卷。银蹄迅兔雕翎转。天夕代云高。西风落雁毛。

妓台吹画柳。葡酪香倾斗。敕勒唱琵琶。牛半下远沙。
刘谦山邑尊 其三
卞乃钰（清代）

水道疏通五十条，东横河势自迢迢。沙洲套港分南北，灌溉咸资大海潮。
相和歌辞。采莲曲
徐彦伯（唐代）

妾家越水边，摇艇入江烟。既觅同心侣，复采同心莲。

折藕丝能脆，开花叶正圆。春歌弄明月，归棹落花前。
明月皎夜光
佚名（两汉）

明月皎夜光，促织鸣东壁。
玉衡指孟冬，众星何历历。
白露沾野指，时节忽复易。
秋蝉鸣树间，玄鸟逝安适。
昔我同门友，高举振六翮。
不念携手好，弃我如遗迹。
南箕北有斗，牵牛不负轭。
良无盘石固，虚名复何益？
偶作寄季长学士
宋祁（宋代）

已是南宫素发郎，尚持衰味对风光。
爱吟讵敢追梁甫，倚醉时能问葛彊。
才苦空疏残史牒，分从澄汰补衣囊。
江楼夜月清高地，试问同君一据床。
后滦水秋风词三首 其一
柳贯（元代）

界墙洼尾砂如雪，滦河嘴头风捲空。泰和未必全盛日，几驿云州避暑宫。
励志（一作续励志）
刘驾（唐代）

白发岂有情，贵贱同日生。二轮不暂驻，似趁长安程。

前堂吹参差，不作缑山声。后园植木槿，月照无馀英。

及时立功德，身后犹光明。仲尼亦为土，鲁人焉敢耕。
颂古十七首
释宗演（明代）

山前田地卖还买，松竹清风痛自怜。
堪笑梦中夸富贵，觉来那直半分钱。
次韵游方广
释德洪（宋代）

万峰缠烟霏，一线盘空路。丹楹出翔舞，半在生云处。

海人猿臂上，哀湍不堪溯。夫子英特人，自是干国具。

醉耳厌丝竹，来此良有故。临高赋新诗，妙语发奇趣。

便欲抱琴书，亦作东家住。山灵应拊掌，笑公入窘步。

自当眠玉堂，莲烛夜枉顾。偶此爱山尔，戏语亦瓦注。

富贵本缚公，云泉宁可付。置卷发遐想，湘月微云度。
题帷幄元勋册八首
胡应麟（明代）

十万材官奏凯旋，天威如电扫祈连。穷追冒顿萧关外，尽缚中祈汉殿前。

宿雾三河沈剑戟，新霜六郡洗戈鋋。金门咫尺瑶编就，何限殊勋太史传。
酬王檀见寄
喻凫（唐代）

驰心栖杳冥，何物比清泠。夜月照巫峡，秋风吹洞庭。

酬难尘鬓皓，坐久壁灯青。竟晚苍山咏，乔枝有鹤听。
送记汝典客随石西堂之栖贤
释函是（明代）

借汝篁溪一日别，酬予金井十年情。怀高深谷饶云水，谊重连床老弟兄。

霜叶满山人外色，雪花投涧枕边声。箭锋试向针芒柱，千里幢铃梦里生。
感事吟
邵雍（宋代）

为善大宜量力分，知机都在近人情。人情尽后疑难入，力分量时事自平。

理顺面前皆道路，义乖门外是榛刑。何人肯认此言语，此语分明人不听。
漫兴
洪朋（宋代）

莫愁愁不至，排闷闷还来。谁会登临意，东风莫见猜。
早春忆游思黯南庄，因寄长句
白居易（唐代）

南庄胜处心常忆，借问轩车早晚游。美景难忘竹廊下，

好风争晚柳桥头。冰消见水多于地，雪霁看山尽入楼。

若待春深始同赏，莺残花落却堪愁。
定西番·挑尽金灯红烬
韦庄（唐代）

挑尽金灯红烬，
人灼灼，
漏迟迟，
未眠时。
斜倚银屏无语，
闲愁上翠眉。
闷杀梧桐残雨，
滴相思。
送谷仲归谦谢以诗次韵奉酬
许及之（宋代）

一乐长存抵万金，百年谁肯放愁侵。饭蔬饮水真吾事，怀宝迷邦岂本心。

桑户琴歌奚此极，孔门弦诵有遗音。新诗当暑时时至，每读清风自满襟。
春晴
曾几（宋代）

青春挽留渠不住，白发抛去吾安能。
东风送汝一杯酒，从此闭户真同僧。
酴醿芍药待判断，腰鼓横笛当施行。
奈何但效鹁鸠辈，竟日讨论阴与晴。
水调歌头·今夕定何夕
张元干（宋代）

今夕定何夕，秋垂满东瓯。悲凉怀抱，何事还倍去年愁。万里碧空如洗，寒浸十分明月，帘卷玉波流。非是经年别，一岁两中秋。坐中庭，风露下，冷飕飕。素娥无语相对，尊酒且迟留。琴罢不堪幽怨，遥想三山影外，人倚夜深楼。矫首望霄汉，云海路悠悠。
秋晚寄芥舟
边连宝（清代）

醉倚西风送远眸，碧云尽处是中州。鱼龙水静涧瀍晚，竹柏烟中嵩少秋。

贝锦织成应有恨，覆盆揭去可无忧。西园残酌今犹在，月底新吟待尔酬。
东亭闲望
白居易（唐代）

东亭尽日坐，谁伴寂寥身。绿桂为佳客，红蕉当美人。

笑言虽不接，情状似相亲。不作悠悠想，如何度晚春。
酴醾
程敦厚（宋代）

独怜朱脸花容俗，全学瑶台玉女妆。
素月共成中夜色，好风分散四邻香。
郑州道中望周世宗陵
胡承诺（清代）

五季十三君，显德称有道。继乱骋英图，扶义拥大宝。

中权帷幄深，前锋技击好。虎旅清雄霸，龙骑跃丹漅。

国步尚危浅，惊飙折何蚤。徯予去委裘，助顺移苍昊。

一乘归蓟祝，五畤异丰镐。荆坟寄空山，寝宫无遗燎。

玉箫咽清夜，银凫没幽沼。仿佛见袄云，徘徊宿怪鸟。

异代颇蒸尝，有司亦草草。征车过其旁，尘沙阅昏晓。
家园即事十三首
郑清之（宋代）

书带环生缭岸青，叶间虫篆学阳冰。
墨池文冢非难化，芝菌从教子厚蒸。
谢灵运诗云中为天地物今成鄙夫有取以为韵遣兴作十章兼寄云叟 其二
李彭（宋代）

达士庶可慕，劳生良足悲。君看嘉宾黠，何如方回痴。

荣衰等湛露，变更如剧棋。冥冥万事定，何用机心为。
醇叟崇道之丧未得往哭闻窀穸有期辄赋二章以相挽者 其一
张栻（宋代）

庆席亲贤胄，心知道义尊。如何著闲处，终不近修门。

三载成长别，微言未细论。人琴俱寂寞，风雨闭丘园。
施教授以诗送药饵次韵谢之
韩淲（宋代）

穷居寡所谐，懒顾形与影。谁欤药石我，冉冉惊老景。

开奁发珍剂，更以珠玉并。三叹得效方，因之倍脩省。
张大年览文与可墨竹及先人所题与可挽诗见惠长句因次其韵
刘跂（宋代）

墨妙苍筤双玉枝，赏音悲壮七哀诗。多惭寂寞青毡地，又得风流黄绢词。

往事白杨无数拱，馀生衰鬓不堪垂。声沈影绝何人识，赖有柯亭可见思。
子温侄用再闻诵新作突过黄初诗作十诗见遗辄勉强次韵 其一
张扩（宋代）

小人无远谋，湮没如湛辈。胸中气奄奄，垂尽鼓一再。

安知翰墨场，李杜凛然在。文章作甘棠，百世负遗爱。
咏风
虞世南（唐代）

逐舞飘轻袖，传歌共绕梁。
动枝生乱影，吹花送远香。
示徐生静三
缪徵甲（清代）

珠光剑气总堪珍，剑匣珠胎贵养真。花欲芳菲先敛萼，月将圆满自无尘。

读书岂仅科名计，阅世徐看意气驯。九十韶华驹过隙，少年休负艳阳春。
书应天寺壁
张伯玉（宋代）

城郭鏁山林，自无尘土侵。
一峰来海上，高塔起天心。
世路有盈缩，灵泉无浅深。
使君今老矣，閒处得閒吟。
渡江
蒋玉立（清代）

江流九派尽朝宗，六代繁华怅旧踪。千里云浮瓜步树，片帆风送蒜山钟。

莺花半落愁边过，烽火频年客里逢。五岳尚赊他日原，何时汗漫一相从。
同游公玉伯氏季氏游水陆院濯缨阁以清斯濯缨
李流谦（宋代）

积雨泥断道，扶筇将何之。
愁蹲寡情味，窜壁如蝇痴。
朝暾惠新晴，仟风起衰萎。
振衣欲有诣，扣扉适相期。
百步得精庐，一丈清冷池。
老木围萧森，回风影差差。
向来赫然者，挟冰诵昔非。
晤言意能消，真适神不疲。
鳞游鸟空翔，趣舍各不知。
我闲若枵馁，吏夺君嗟咨。
拙巧自殊用，静躁亦异宜。
能来共幽旷，合处或在斯。
夜光栖重囦，草木生光辉。
抵鹊者谁子，而况弹病鸱。
我有飞霞裾，云旗驾灵螭。
举头叫阊阖，九万风反低。
敬以赠美人，嘉惠无时衰。
和杨三舍人晚秋与崔二舍人张秘监苗考功…因以继和
武元衡（唐代）

瑶圃高秋会，金闺奉诏辰。朱轮天上客，白石洞中人。

珮响泉声杂，朝衣羽服亲。九重青琐闭，三秀紫芝新。

化药秦方士，偷桃汉侍臣。玉笙王子驾，辽鹤令威身。

叹逝颓波速，缄词丽曲春。重将凄恨意，苔壁问遗尘。
为秋堂题钱舜举所画吴兴山水图
陈泰（元代）

画师小景如传神，自昔水墨无丹青。老钱变法米家谱，妙在短丹开烟屏。

烟屏咫尺互明灭，赤城霞绮山阴雪。松风四月五月时，坐定还疑棹歌发。

秋堂吏隐洪堂都，对画却忆莼丝鲈。吴兴山水虽可摹，老钱丹青今世无。
杨叛儿
徐凝（唐代）

哀怨杨叛儿，骀荡郎知否。香死博山炉，烟生白门柳。
牧童歌十首 其一
蒲寿宬（宋代）

荷笠小苍头，犊裈乘水牛。扬鞭自叱咤，度陇复凭沟。
琼林宴罢作
徐遹（宋代）

白发青衫晚得官，琼林宴罢酒肠宽。
平康过尽无人问，留得宫花醒后看。
重午
韩淲（宋代）

年年重午泛菖蒲，儿女搔头亦篆符。忍复研朱如羽客，懒能切玉醉狂夫。

长歌楚些冤何有，却忆山人讽已无。田里萧萧方渴雨，小轩清望老怀孤。
满江红 泛海
王灏（清代）

拍岸银涛，狂飙助、壮怀激发。睇望处、空濛烟雨，速山如抹。

一幅移来摩诘画，数行挥就张颠笔。任轻舟、荡漾涉江湄，寻明月。

田横岛，风波息。闽海屿，麈灰灭。叹斜阳衰草，断戈残戟。

绿柳青莎梨雨足，白蘋红蓼蛩声咽。问行踪、勾漏觅丹砂，违京阙。
溪上醉吟
陆游（宋代）

行行不知溪路深，但怪素月生遥岑。
不辞醉袖拂花絮，与子更醉青萝阴。
米囊花二首 其一
杨万里（宋代）

铅膏细细点花梢，道是春深雪未销。一斛千囊苍玉粟，东风吹作米长腰。
拟试置章御座二首
王珪（宋代）

睿听来嘉论，忧劝政事昌。
颙颙瞻帝座，谔谔置臣章。
语切青规上，文留黼扆旁。
受言初拜禹，罪已忽兴汤。
进牖须盈几，垂衣岂下堂。
只应千载治，危谏属忠良。
凉夜检理旧书感赋
黄文琛（清代）

少时不愿轻去乡，读书愿罄家所藏。间从邻好乞善本，手钞夜阑镫烛光。

亦知力索乏真味，不解癖嗜长匆忙。丹黄纷藉染十指，签帙散乱堆满床。

乙科误人再奔走，浮云改变家业荒。饥来驱我苦无暇，安能捆载随轻装。

远函复报遭水厄，败垣毁室同悲伤。阳侯岂其爱文字，如此豪夺真猖狂。

河北归来迫冬尽，蒸暴镇压收流亡。频年浮踪今暂息，十仅其一充行囊。

今夕何夕幸无扰，检书未竟心彷徨。旧墨过眼了不识，惊回断梦春茫茫。

人生诵读亦有命，何殊金紫登朝行。百不如人恃有此，叠经催折成老苍。

素缣欲动林风静，净风横斜窗月凉。呼名肃拜酹杯酒，长思鉴我非相忘。
市人有弄虎者儿辈请观饲以豚蹄睹其攫噬戏作
韩元吉（宋代）

眈眈出柙小於菟，犹意他年见画图。
养汝由来得无患，却惊赤手竞编须。
咏水
韦骧（宋代）

泽物施工讵可名，涓涓以及大川成。更逢卑处须流惠，有不平时即发声。

倾侧祇将盈上准，毫釐宁向外边明。宣尼所取尤深远，盖取原充昼夜行。
蜂
谢翱（宋代）

蛹黑春如翳，寒崖举族悬。扑香粘絮落，采汗近僧禅。

聚暗移花幄，分喧割蜜烟。闲房无处著，应架井泉边。
绝句十首 其三
郑思肖（宋代）

玉辇愁经草地腥，酸风频捲马头尘。我朝三百年忠厚，不信山河属别人。
除夜侍酒呈诸兄示舍弟
欧阳詹（唐代）

莫叹明朝又一春，相看堪共贵兹身。

悠悠寰宇同今夜，膝下传杯有几人。
依韵谢圆机送梅绝句二首
晁说之（宋代）

丹萼瑶英阆苑开，人间何处有琼台。
妒嫌弄玉秦王女，讳说南山说楚梅。
咏史下·杨太后
陈普（宋代）

丑短妍长熟用心，国家持换郭槐金。
一门姊妹同倾晋，饿死犹轻罪更深。
送魏彦成赴召
王庭圭（宋代）

一骑追锋下九重，手持丹诏紫泥封。君王夜半应前席，郡国名高莫说功。

民吏不须留召父，朝廷久已知弱翁。还如汉室中兴相，治行于今有祖风。
寒食滁阳阻雨
周紫芝（宋代）

去年束书薄游梁，今年下马古滁阳。滁阳寒食少人出，满城山雨惊淋浪。

闭门客舍颇无事，五白大呼同舍郎。樽前谁唱醉翁曲，鸟歌花舞催红妆。

竟须薄酒浇永日，肯放羁愁煎客肠。功名老矣白发出，岁月几何归路长。

江头藉草作寒食，细雨梨花思故乡。何当秣马候明发，便可一苇横长江。

千村万落鸟呼客，山南岭北花吹香。仍须戒妇速作黍，会见鹿门归老庞。
玉漏迟
赵闻礼（宋代）

絮花寒食路。睛丝罥日，绿阴吹雾。客帽欺风，愁满画船烟浦。彩柱秋千散後，恨尘锁、燕帘莺户。从间阻。梦云无准，鬓霜如许。

夜永绣阁藏娇，记掩扇传歌。剪灯留语。月约星期，细把花须频数。弹指一襟幽恨，谩空倩、啼鹃声诉。深院宇。黄昏杏花微雨。
次韵程少章投赠
方岳（宋代）

十稔眠半村，一醉子万象。
向来此方寸，甚矣似元亮。
钓石自寒烟，谁知太公望。
北山忽移文，猿鹤费寻访。
老夫竟何有，豪夺牛背上。
时时梦中归。樵笛故悲壮。
始予斥祈下，天地方絪缊。
纲常几何在，枭啸千乾文。
林希亦入耳，掷笔争书勋。
群憸并附和，四面皆楚军。
当时此事集，不可夷狄闻。
风雷忽飞厉，圣矣尧舜君。
方今紫宸朝，落落尽圭璧。
予虽草茅士，亦有二三策。
不愁衫故青，所恨头尽白。
古人如可作，雅欲分半席。
谁当为斧斤，恐不中柱石。
一官乞閒外，此计吾已必。
平生刚直胸，不肯偶土木。
谏书上文石，亲见天穆穆。
诸贤忍不言，诺诺恐非福。
急回狂澜倒，何啻焦斧沃。
如闻左珰横，尔音乃金玉。
因声讯诸贤，往事炳如烛。
寒驴灞桥雪，可人天一言。
理乱了不闻，衫袖走郎当。
老石卧白云，采蕨山之阳。
谨毋事笔砚，霜月琱肝肠。
买船予亦东，一棹摇寒光。
当洗老瓦盆，迟君醉溪堂。
赠陈谠二首 其二
李光（宋代）

人物有兴废，山川无古今。匹夫空有志，四海孰知心。

莫睹芝兰室，如游薝卜林。同行六七子，涕泪各沾襟。
谢黄揔太博见示文集
范仲淹（宋代）

松桂有嘉色，不与众芳期。
金石有正声，讵将群响随。
君子著雅言，以道不以时。
仰止江夏公，大醇元小疵。
孜孜经纬心，落落教化辞。
上有帝皇道，下有人臣规。
邈与圣贤会，岂以富贵移。
谁言荆棘滋，独此生兰芝。
谁言蛙黾繁，独此蟠龙龟。
岂徒一时异，将为千古奇。
愿此周召风，达我尧舜知。
致之讽谏路，升之诰命司。
二雅正得失，五典陈雍熙。
颂声格九庙，王泽及四夷。
自然天下文，不复迷宗师。
逍遥咏
宋太宗（宋代）

鼎内莲花出，如尘发绛红。
坎铅将匹配，离火好相逢。
阴散何优劣，阳归自合同。
消停方可信，辉华大道雄。
隆中
尹台（明代）

言怀卧龙叟，思窥三顾庐。行徒肃车马，遂出襄樊墟。

群山何峻肃�，树木纷萧疏。隆中盘绝险，曲折回行舆。

披莽延邃历，仄趾遵岩圩。攀扪陟中巘，始若承门除。

址迹辨髣髴，径磴交阴渠。浏浏六角井，瓦甓中堙淤。

往事既沉泯，巨庙空翼如。惟昔贤杰人，匡济偃穷居。

躬耕辞乱世，匿景逃空虚。时哉不我与，逍遥乐只且。

岂复慕闻达，意足无愿馀。桓桓汉先主，英略本夙储。

神知既相授，感会风云舒。屡驾讵言枉，数论心已抒。

奇功从此奋，大业同策驱。志存六合抚，力褫群魄沮。

炎命虽中殄，厥义彰简书。咄哉鄙俗士，噆议徒呿嘘。

不观成败理，愚哲并草苴。徙倚当世故，三叹弥愁予。
梅林即事四首
刘应时（宋代）

入眼溪山记旧游，春风篱落只供愁。
断肠蔌蔌飘香雪，短笛一声谁倚楼。
相和歌辞。陌上桑
陆龟蒙（唐代）

皓齿还如贝色含，长眉亦似烟华贴。

邻娃尽著绣裆襦，独自提筐采蚕叶。
桃源忆故人 秋日晒扇见故人王湛斯画柳赋此志感
陈维崧（清代）

天涯乍遇宣城叟，御苑听砧时候。曾写几行疏柳，劝我青门酒。

别来往事消沈久，只有齐纨在手。露叶烟条依旧，解与愁眉斗。
缺题
张子容（唐代）

在家娇小女，卷幔爱花丛。不畏罗衣湿，折花风雨中。
侍耕诗三首 其二
赵鼎臣（宋代）

田头老父话生平，不学终军漫请缨。南亩未为遭遇晚，亲逢天子问春耕。
女郎台
刘敞（宋代）

城郭临湖尽，楼台此地偏。动摇浮积水，高绝近诸天。

应接都无暇，虚空足悟禅。尘中故易厌，兴尽惜回船。
□□□□
刘克庄（宋代）

翁折高枝空月窟，子提色笔哭烟楼。
有司岂不具只眼，诸老皆当放一头。
鹏背方乘御风势，马蹄肯作看花游。
悬知董子天人对，一洗平津曲学羞。
【黄钟】醉花阴　秋怀
未知作者（元代）

窗外芭樵战秋雨，又添上新愁几许。珊枕剩绣衾余，落雁沉鱼，眼底知何处。
酒醒后细踌蹰，一寸柔肠千万缕。
【喜迁莺】把离人愁助，闹西风翠竹苍梧。萧疏，粉墙外霜砧辘轳。一片秋
声厮断续，不知人心上苦。捱不过追魂铁马，更和那索命铜壶。
【出队子】记柳边朱户，乍相逢春正初。看一帘花雾暗香浮，爱满地凉蟾素
练铺，听四座笙歌红袖舞。
【幺】想多情丰度，论褒弹事事无。他有那西施妖艳不倾吴，小小风流不姓
苏，巫女精神未遇楚。
【刮地风】看了他闭月羞花天付与，又何须傅粉涂朱。整罗衫款把寒温叙，
礼法谁如？甫能够一番遭遇，便拚下百年欢聚。死生情山海誓永无忧虑，似鸾凤
紧趁逐。毕罢了寄简传书，等闲间长就连理树，这言辞岂是虚。
【西门子】自别来几见垂杨绿，悄然的音信疏。瘦影儿单，好梦儿孤，忆分
携恁时风景殊。树影儿沉，日色儿哺，摆列下凄凉队伍。
【古水仙子】我、我、我，自叹吁，罢、罢、罢，姻缘簿仍将姓字书。是、
是、是，断云将楚岫遮拦，敢、敢、敢，桃花把天台截住，来、来、来，生分开
比目鱼，呀、呀、呀，两三朝鬼病揶揄，是、是、是，教吹箫月明无伴侣。他、
他、他，把六朝金粉收拾去，单、单、单，留下写恨几行书。
【尾声】曾指归期在春暮，却又早霜冷菰蒲，把灯花影儿终夜卜。　赏玩
杨柳横塘淡烟锁，娇滴滴芙蕖万朵。微雨过晚凉多。蝉咽庭柯，午梦方惊破。
重洗盏泛金波，细细南薰透轻葛。
【喜迁莺】少年行乐，好光阴暗里过。量度，想欢会人生几何，六代遗宫草
树多。眼见的都证果，江山依旧，人物消磨。
【出队子】与知音几个，得清闲非小可。折莫你重ブ列鼎更如何，积玉堆金
待怎么，则待把利锁名缰都顿脱。
【刮地风】有时节放一个小小的兰舟随处泊，买娉婷二八秦蛾。碧荷筒旋拆
倾香糯，痛饮狂歌，直吃的雕盘上彩云零落。罗帕上酒痕湮污，花一攒锦一族仙
人满座。小壶天风月窝，不受礼法拘缚。紫檀槽一曲笙歌佐。吹拨喜宫商乐韵和。
【四门子】玉山颓纤手双扶过，困腾腾眼待合。将象管来拈，把好句来哦，
拈吟髭半将衫袖。撒一会沁，打一会睃，要认得周郎是我。
【古水仙子】来、来、来，自忖度，罢、罢、罢，恐青镜流年两鬓皤。将、
将、将，愁布袋丢开，把、把、把，闷葫芦摔破，呀、呀、呀，落些儿闲快活。
休、休、休，走红尘万丈风波，喜、喜、喜，纵疏狂醉中天地阔。我、我、我，
不干求到底无灾祸，他、他、他，进步是非多。
【尾声】非是我酒淹花性慵惰，怕的是日月飞梭，一任教不知机世人嫉妒
我。　怨恨
岁月匆匆易伤感，触目处红愁绿惨。杨柳嫩海棠酣，景物尴<九咸>，离恨何
时减。紫燕又呢喃，来往风前如诉俺。
【喜迁莺】关河边站，漾离怀野水柔蓝。晴岚，乳峰似玉龛。看一片白云锁
翠岩，写不够诗半缄。愁结成晓雾，泪滴就点点春潭。
【出队子】则被这薄情啜赚，不明白事怎谙。恹恹的绿云松坠琼簪，瘦怯
怯玉体香消褪绿衫，薄设设翠被生寒侵卧毯。
【刮地风】不觉的滚滚杨花帘外糁，却又早春老江南。问东君未语心先憾，
信断音缄。只见他愿祷经函，鸾镜缺何时闻勘，凤钗折甚日重簪？连理分被刀砍，
不由人梦断春酣。恨薄幸陡恁的将名利贪，敢心如痴意似憨。
【四门子】约重阳回首无停暂，到如今三月三。偷香的胆谁人更敢，实丕丕
已将风月担。据着你动静又恬，才貌又堪，则将那莺花占揽。
【古水仙子】他、他、他，红妆事已憨，是、是、是，弃了千金觅笑谈。
呀、呀、呀，翠红乡无倒断欢娱，看、看、看，琉璃井有一日坑陷。恁、恁、恁，
瘦身躯尽意贪，罢、罢、罢，说来的话儿虚又谗，来、来、来，瞒不过上苍清湛
湛。休、休、休，亏心的自有神明鉴，我、我、我，颠不剌情理是难甘。
【赛儿令】偏咱，偏咱憔悴症候忒腌，满怀愁端的为谁耽。衔冤去投谢氏，
无计去问巫咸。自叹息，自包含。
【神仗儿】黑漫漫相思海，忽剌的更氵。翠巍巍离恨天，没揣的又险。最
苦是黄昏，月又斜灯儿惨。孤帏里悄悄愁成暗，暗暗不能够歌声啖，只落得枕上
泪痕搀。
【尾声】才郎直恁忒渔滥，设下誓神灵恁甘，哎，你个再出世的狠王魁怎下
的辜负俺。　思忆
雪月风花共裁剪，云雨梦香娇玉软。花正发月初圆，雪压风颠。正比人天涯
远，欲寄断肠篇。争奈这无边岸相思。好教我难运转。
【喜迁莺】指沧溟为砚，管城毫健笔如椽。松烟，将太行山做墨研，把万里
青天为锦笺，都做了草圣传。我欲待要书，书不尽心事。一会家诉，诉不尽熬煎。
【出队子】记当初相见，见俺那风流的小业冤。两心中便结死生缘，一载间
浑如胶漆坚，谁承望半路里翻腾做离恨天。
【幺篇】二三朝不见，浑如隔了十数年。无一顿茶饭不萦牵，无一刻光阴不
怅念，无一个更儿里将他不梦见。
【刮地风】无一个来人行不问遍，害的我有似风颠。相识每见了重还劝，不
由人不挂牵。思量的眼前活现，作念的口中粘涎。襟领前、袖口边，泪痕湮遍。
想从前语在先，那时节他娇小我当年。论聪明贯世何曾见，他敢真诚处有万千。
【四门子】于咱家为他心无倦，气相和情绻恋。俺也曾坐并膝、语并肩，俺
也曾芰荷香效他交颈鸳，俺也曾把手儿行，共枕儿眠，哎！天也，是我缘薄分浅。
【水仙子】非干是我自专，真觅得鸾胶续断弦。记枕上盟言，念神前心愿，
我心坚石也穿，暗暗的祷告青天，若咱家少他前世冤，俏冤家不称今生愿，俺、
俺、俺、俺，那世里再团圆。
【尾声】嘱付你衷肠莫更变，更相逢不知是动岁经年，则要你身去远莫教心
去远。
【黄钟】愿成双
香共，誓共说，美姻缘永不离别。为功名两字赴长安，阻隔烟水云山万叠。
【幺】辜恩一去成抛撇，他无情俺倒心呆。悔当时恨不锁雕鞍，扑倒得人香
肌褪雪。
【出队了】柔肠千结，算今番愁又别。长吁短叹不宁贴，泪眼愁眉怎打叠，
若见他家亲自说。
【幺】玉簪折怎得鸾胶接，见无由成间别。你不来人道你心邪，我先死天教
我业彻，欲寄平安怎地写？
【尾】若把我双郎见时节，向三婆行诉不尽喉舌，则道是思量得小卿成病也。
鸳鸯对，鸾凤鸣，恰寻着美满前程。团香惜玉好恩情，忽变做了充饥画饼。
【幺】吉丁的分破菱花镜，扑冬的井坠银瓶。指出卖磨爱钱精，送得我离乡
背井。
【出队子】佳人薄幸，没福消双县令。老娘无赖，放过书生、秀士多魔，遇
着柳青。妾守冯魁，似胲下瘿。
【幺】到如今地无形影，教奴家愁越增。半江秋影月偏明，满腹愁烦心自
哽，一雁哀鸣水云冷。
【尾】传示你个双生莫幸，休埋怨这不得已苏卿，先向豫章城下等。如病
弱，似醉酣，鬓松髻金簪。锦衣宽褪瘦岩岩，残粉泪香消平减。
【幺】恨东君不管人情淡，绽芳丛缬锦争搀。旧游园圃见停骖，思往事离愁
越感。
【出队子】慵临鸾鉴，瘦容颜影自惨。邻姬问我似痴憨，欲语无言心自惨，
似恁熬煎可惯耽。
【幺】看时节梦凡里将人赚，闪得奴恨不甘。山盟海誓我心贪，负德辜恩他
意敢，悔恨当初我自揽。
【尾】留恋你个三婆等时暂，则这几行书和泪封缄，写着道意不过呵肯来看
探俺。
挽曾伯充大夫词二首
韩元吉（宋代）

宦达虽无意，安荣自一门。
剖符看令子，曳绶及诸孙。
盛德清难继，高风俗为敦。
葬东骈百两，归卧九华根。
寿乡衮讷斋先生
吴龙翰（宋代）

华衮褒荣御墨鲜，堂堂剑佩在凌烟。
十三相后功为最，五百年间遗有传。
落落甘霖施后土，岩岩钜石补青天。
太平有策安排了，浯水清风崖可镌。
雨晴徐步
陈与义（宋代）

百年几晴朝，徐步山径湿。
忽悟春已深，鸣禽飞相及。
雪消众绿净，雾罢群峰立。
涧边千嵁岩，今日何复集。
秋夜咏琴诗
到溉（南北朝）

寄语调弦者，客子心易惊。离泣已将坠，无劳别鹤声。
八声甘州 其二
刘过（宋代）

镇长淮，一都会，古扬州。升平日，珠帘十里春风、小红楼。

谁知艰珠去，边尘暗，胡马扰，笙歌散，衣冠渡，使人愁。

屈指细思，血战成何事，万户封侯。但琼花无恙，开落几经秋。

故垒荒丘。似含羞。

怅望金陵宅，丹阳郡，山不断绸缪。兴亡梦，荣枯泪，水东流。

甚时休。野灶炊烟里，依然是，宿貔貅。叹灯火，今萧索，尚淹留。

莫上醉翁亭，看濛濛雨、杨柳丝柔。笑书生无用，富贵拙身谋。

骑鹤东游。
久雨六言四首
刘克庄（宋代）

夏雨轰轰断霉，新蝉已噪庭槐。
不晓阿香何意，故将车子频推。
江楼
许景衡（宋代）

江水去无边，江楼思渺然。西风挂帆席，一一是归船。
废宅
林翼池（清代）

阿谁宅子荒芜久，一望凄然泪欲挥。幽蕙消来秋草茂，灵禽飏去暝鸦飞。

华堂白昼狐升座，绮阁黄昏鬼扣扉。为问主人缘底事，长楸走马不思归。
题赵信国墨梅后书宋广平赋
仇远（元代）

广平铁石清便赋，信国水墨横斜枝。
总是平生和卢手，更凭谁写简斋诗。
和少参陈龙山佥宪张白山游冰井寺诗
唐胄（明代）

冰井消尘尽日清，山林灯火映星明。乾坤寤我三生梦，烟月添人一种情。

杯付江湖思旧侣，诗愁鱼鸟结新盟。白山节钺龙山印，管到风花次第生。
潞阳晓访冯员外汝言 其二
谢榛（明代）

野阔早霜明，林空凉吹动。一犬吠人来，松窗破秋梦。
游虎丘再用韵
虞俦（宋代）

虎丘欲到几年华，灵运何妨不在家。
风艇也遭新壩阨，芒鞋可惮去途赊。
禅心默会点头石，幻化应羞解语花。
忆昔吴王旧池馆，一堪行乐一堪嗟。
和孔司封题蓬莱阁
赵諴（宋代）

龙卧山形滴翠微，翚飞阁势搆空危。六鳌不是湖中蛰，一岛疑空海上移。

屏障笺毫吟咏处，神仙罗绮燕游时。自惭为吏非香案，又蹑云梯空使麾。
木兰花慢 送取新归隐山阳兼简玉川同社
元好问（金朝）

澹西园暮景，对别酒，惜临分。爱＊被中台，挂冠神武，谁得如君。纷纷道途鞍马，甚当时、王＊也从军。处处惊乌夜月，年年落雁横汾。菟裘老计在耕耘。风□出尘氛。记沁北丹东，松枯石润，菊秀兰薰。林泉竟轮先手，漫回头、惭愧玉山云。寄谢鸡豚社客，草堂未要移文。
寄江子我
晃冲之（宋代）

契阔三秋日，情亲四海兄。
只应常折柳，何必更班荆。
老把诗为活，遥将月伴行。
功名君莫嬾，吾病负平生。
宫词
宋白（宋代）

天地储祥集凤麟，凌烟高阁写功臣。
宫中记得鸦儿句，偏问虞南第几人。
苏子卿
奕询（清代）

天黄草白寒飞雪，朔风凛凛肌肤裂。独留远塞何时还，长安万里音书绝。

牧羝羝不乳，怀乡寸心苦。一轮寒月照征人，岁月消磨十九春。

去时少年今老大，归来麟阁衰颜绘。只身全节何艰难，忍死间关此为最。

宋之张邵朱弁洪浩，元之郝文忠。多年羁绁异邦士，此心此境先后同。
送客之五羊二首 其二
唐庚（宋代）

建国今陈迹，游人合赋诗。废台樛女后，遗井鲍姑时。

客去通星汉，僧来自月支。凭君黄木口，为致海祠碑。
七夕
贾云华（宋代）

斜軃香云倚翠屏，纱衣先觉露会零。
谁云天上无离合，看取牵牛织女星。
真珠帘 孤雁
叶慧光（清代）

冥冥万里呼群急。叹浮生、也复漂流南北。一点落平沙，认往时踪迹。

辗转惊魂犹未定，正雪满、寒滩芦荻。恻恻。待写怨留情，不成行墨。

清影独占天涯，傍潇湘苦竹，泪痕凝碧。天半动哀声，似断弦瑶瑟。

十二楼中明月夜，怅旧侣、那堪思忆。凄绝。只孤鹤横江，似曾相识。
推衍后世休咎
蔡元定（宋代）

显庆堂将后世推，子孙绍复承吾书。四传学业家还在，五世因贪人铲除。

续缵流风六七代，继兴遗迹八九渠。数终轮奂犹有待，御史尹仁为吹嘘。
寄道夫三首 其二
释德洪（宋代）

石渠天禄略上口，长啸簿书欺得人。龙卷大身藏一发，儿曹聊尔与相亲。
咏淮阴侯
王珪（唐代）

秦王日凶慝，豪杰争共亡。
信亦胡为者，剑歌从项梁。
项羽不能用，脱身归汉王。
道契君臣合，时来名位彰。
北讨燕承命，东驱楚绝粮。
斩龙堰濉水，擒豹熸夏阳。
功成享天禄，建旗还南昌。
千金答漂母，百钱酬下乡。
吉凶成纠缠，倚伏难预详。
弓藏狡兔尽，慷慨念心伤。
挽乐全宋丈二首
黄公度（宋代）

吾道初彫丧，斯文竟老成。
一经贻子训，万石擅家声。
棠棣春阴重，芝兰晚节荣。
馀芳知未泯，奕世有簪缨。
独庵老人自题像赞（在京师崇国寺）
姚道衍（明代）

看破芭蕉桂杖子，等闲彻骨露风流。
有时自把龟毛拂，只得虚空笑点头。
奉和竟陵王同沈右率过刘先生墓诗
谢朓（南北朝）

嘉树因枝条，琢玉良可宝。若人陵曲台，垂帷茂渊道。

善诱宗学原，鸣钟霁幽抱。仁焉徂宛洛，清徽夜何早。

岁晚结松阴，平原乱秋草。不有至言扬，终滞西山老。
庆大悲阁成
吕本中（宋代）

自离闽岭罢参禅，疾病深藏不计年。尚得闲人相印可，隔门惟有白衣仙。
送张升之四首
项安世（宋代）

天公昨日我为悲，阴云惨惨风凄凄。
天公今日为我喜，朝阳凄凄融新泥。
一悲复一喜，天意良有以。
悲我东斋别心友，喜子还家奉甘旨。
心友不可别，甘旨不可阙。
人生安得两如意，故人一别今千里。
他时迎侍还东州，约君过我松溪头。
月下杲饮七首
杨万里（宋代）

恰则天方暮，如何月正中。
一年无此热，今夕绝无风。
早藕凝松雪，新菱剥酽红。
醉邹堪避暑，只合著衰翁。
送宣武从事越中按狱
陆龟蒙（唐代）

晓看呈使范，知欲敕星轺。水国难驱传，山城便倚桡。

秉筹先独难，持法称高标。旌旆临危堞，金丝发丽谯。

别愁当翠巘，冤望隔风潮。木落孤帆迥，江寒叠鼓飘。

客鸿吴岛尽，残雪剡汀消。坐想休秦狱，春应到柳条。
承桂洲公部署观莲晚发双花亭亭以为联璧之兆用旧韵作诗以庆之
湛若水（明代）

团荷过雨跳珠鸣，联璧盘池弄化生。定是孔迦双兆吉，交辉蒂萼独无情。

从来物大天成晚，恰到花光秋更明。他夜不须求厉火，而翁早已擅才名。
归自潘氏园途中遇雨有感
洪朋（宋代）

渐愧日晖晖，依人好鸟飞。归来湖上路，小雨却沾衣。
罗浮红鸟 其十
释今无（明代）

芙蓉醉日露华浓，云雨巫山易断踪。衔得紫芝千岁色，一齐飞入老人峰。
江丞相万里第四十五
文天祥（宋代）

星拆台衡地，斯文去矣休。
湖光与天远，屈注沧江流。
呈西平侯沐都督西征
刘炳（明代）

西域凭陵久不宾，诏书五道出将军。龙光烛剑销边祲，虎气扬旌压阵云。

周庙昔闻方叔颂，汉廷今见贰师勋。春风三月莺花禁，归骑笙歌奏凯闻。
盘谷
释文珦（宋代）

盘谷住来深，余生任陆沈。
自知尘外趣，消尽世间心。
林霭飘成画，风泉写入琴。
清猨亦可爱，旦莫发长吟。
湖上晚归
奚冈（清代）

晚来湖上景，浑似雨中看。云气沈山黑，烟痕带水宽。

磬清知寺近，镫远到城难。荡漾凭舟子，孤吟吾自安。
曾参烹彘
韩非（先秦）

曾子之妻之市，其子随之而泣。其母曰：“女还，顾反为女杀彘。”妻适市来，曾子欲捕彘杀之。妻止之曰：“特与婴儿戏耳。”曾子曰：“婴儿非与戏也。婴儿非有知也，待父母而学者也，听父母之教。今子欺之，是教子欺也。母欺子，子而不信其母，非所以成教也。”遂烹彘也。
（选自《韩非子．外储说左上》）
菊花
元稹（唐代）

秋丛绕舍似陶家，遍绕篱边日渐斜。
不是花中偏爱菊，此花开尽更无花。
病起窥园十绝
刘克庄（宋代）

云里金乌瞥见些，屋山鹊语亦查查。
侵晨扫径开篱户，童子知翁出看花。
流杯池
方信孺（宋代）

坳石天然印曲流，飞觞寂寞几春秋。山阴千古誇陈迹，此地何人记旧游。
柳梢青·悟个不生不灭
佚名（宋代）

悟个不生不灭。更不许、拈花摘叶。兴则高歌，醉眠芳草，梦游仙阙。有时苦劝人人，莫呀我、叮咛切切。走骨行尸，贪财恋色，枉消年月。
满江红 感事
徐灿（清代）

过眼韶华，凄凄又、凉秋时节。听是处、捣衣声急，阵鸿凄切。

往事是悲闻玉树，采莲歌杳啼鹃血。叹当年、富贵已东流，金瓯缺。

风共雨，何曾歇。翘首望，乡关月。看金戈满地，万山云叠。

斧钺行边遗恨在，楼船横海随波灭。到而今、空有断肠碑，英雄业。
古兴
李新（宋代）

良人远行迈，道经折羊肠。
五月日如赭，履地犹探汤。
濯汗无广阴，赴渴谁馈浆。
去未定还期，隙月知空床。
儿小莫应门，妾身当虎狼。
峻岨作高台，日日永相望。
积霖平地水数尺毁垣倾屋民有死者感怀一首
符锡（明代）

滴水讵成川，商羊舞前衢。沉云瀰八极，积潦浮神区。

浩浩野方割，昏昏莽为潴。尽室惧颓塌，遍境无完庐。

客子悯中夜，席避空堂隅。霪威岂不畏，覆厄岂不虞。

东井应候伏，恒阴固将舒。甫尔垫一壑，苍生尽为鱼。

神禹徒搆思，云师安及诛。悠悠彼苍者，幽抱何当抒。
故夫人陈氏挽章四首 其一
陆文圭（元代）

誓节携孤幼，尘奁不复妆。夜机同妇织，晓陇课僮秧。

甘旨期终养，哀荣毕后丧。前冈指陶墓，吊鹤重凄凉。
造桥道者并诸化土写求
释慧空（宋代）

咄这老冻齈，是甚麼面孔。
似马头又圆，谓驴耳不耸。
有毒鳖鼻头，无底破漆桶。
遍处持来搅聒人，十分是个灭胡种。
翠阆行饯宋廷材分教大宁
赵汝回（宋代）

蜀道不难兮，君无听李白之狂歌。
石栈梯云入翠阆，峡船溯水通银河，
栈平峡稳行人多。滟预堆前落锦帆，
诸生郊谒冠峨峨。秋堂晨鼓讲义出，
亭夫樵竖知丘轲。官冷莫思归去来，
且可淡饭闲吟哦。君不见江西峤南贼未灭，
仕者蚤夜防弓戈。
和送牡丹韵
刘过（宋代）

娉娉嫋嫋洛阳花，合在瑶池阿母家。
乞与老人浑不爱，白髯相对毵乌纱。
六州歌头·桂香深处
李曾伯（宋代）

桂香深处，倾盖岭之西。云南外，曾指点，是挛鞮。酌玻璃。篸带江山里，挥银笔，摛绮句，湖海气，羞篷弱，吐虹霓。回首烟尘碌碌，公家事、自笑痴儿。盍田园归去，耕钓侣黔黎。月夕花时。恣吟题。怅荆州路，同北望，剡溪兴，又东驰。雄边上，夸前躅，壮新基。灿宸奎。客问西陲事，公莫惜，语教知。秋城梦，笳却骑，舞闻鸡。休作中年离恨，聊拼取、一醉如泥。梅边佳致，逸兴与逋齐。人在苏堤。
陈缉熙修撰先陇十咏 其十 伏龙晚睇
韩雍（明代）

伏龙来东南，蜿蜒气凝结。孝思卜先陇，神人指真穴。

登高伫遐瞻，暮景惨分列。髣髴见亲容，长吁泪成血。